Source: https://www.epi.sk/zz/1980-61
Timestamp: 2019-08-22 03:49:53+00:00
Document Index: 1382385

Matched Legal Cases: ['§ 1', '§ 2', '§ 6', '§ 7', '§ 8', '§ 9', '§ 11', '§ 42', '§ 2', '§ 41', '§ 41', '§ 41', '§ 41', '§ 41', '§ 41', '§ 8', '§ 21', '§ 1', '§ 1', '§ 5', '§ 12']

61/1980 Zb. Vyhláška Federálneho ministerstva zahraničného obchodu o zriaďovaní a činnosti organizačných zložiek... | Aktuálne znenie
Hľadaj v 61/1980 ×
61/1980 Zb.
Vyhláška č. 61/1980 Zb.Vyhláška Federálneho ministerstva zahraničného obchodu o zriaďovaní a činnosti organizačných zložiek československých právnických osôb v zahraničí
Oddiel 1 - Predmet a rozsah úpravy (§ 1)
Oddiel 2 - Žiadosť o udelenie povolenia na zriadenie a vykonávanie činnosti organizačnej zložky československej právnickej osoby v zahraničí (§ 2 - § 6)
Oddiel 3 (§ 7 - § 8)
Oddiel 4 - Prechodné a záverečné ustanovenia (§ 9 - § 11)
o zriaďovaní a činnosti organizačných zložiek československých právnických osôb v zahraničí
Federálne ministerstvo zahraničného obchodu ustanovuje po dohode s Federálnym ministerstvom financií, Federálnym ministerstvom dopravy a Štátnou bankou československou podľa § 42 zákona č. 42/1980 Zb. o hospodárskych stykoch so zahraničím (ďalej len „zákon“):
Ustanovenia tejto vyhlášky sa týkajú zriaďovania organizačných zložiek československých právnických osôb v zahraničí na vykonávanie hospodárskej činnosti alebo na jej podporu, a to bez ohľadu na zamýšľané právne postavenie takej organizačnej zložky v zahraničí i v rámci organizácie československej právnickej osoby.
Žiadosť o udelenie povolenia na zriadenie a vykonávanie činnosti organizačnej zložky československej právnickej osoby v zahraničí
(1) V žiadosti o povolenie na zriadenie a vykonávanie činnosti organizačnej zložky v zahraničí československá právnická osoba uvedie najmä:
a) účel sledovaný zriadením organizačnej zložky v zahraničí;
b) zamýšľaný predmet a rozsah činnosti organizačnej zložky v zahraničí;
c) predpokladaný hospodársky prínos pre československé národné hospodárstvo;
d) tuzemské i zahraničné náklady spojené so zriadením a činnosťou organizačnej zložky v zahraničí;
e) navrhované personálne obsadenie organizačnej zložky;
f) rozbor právneho postavenia navrhovanej zložky v rámci organizácie československej právnickej osoby;
g) podrobný rozbor právneho postavenia organizačnej zložky v zahraničí včítane podmienok, ktoré ustanovujú právne predpisy príslušného štátu na zriadenie a navrhovanú činnosť organizačnej zložky;
h) rozbor z hľadiska daňových predpisov príslušného štátu.
(2) K žiadosti pripojí československá právnická osoba vyjadrenie obchodného oddelenia príslušného československého zastupiteľského úradu.
(1) Žiadosť podľa § 2 predkladá československá právnická osoba v piatich vyhotoveniach ústrednému orgánu, ktorý je podľa § 41 zákona príslušný vydať povolenie na zriadenie a vykonávanie činnosti organizačnej zložky československej právnickej osoby v zahraničí.
(2) Ak ústredný orgán, ktorý je podľa § 41 zákona príslušný vydať povolenie, nie je súčasne nadriadeným ústredným orgánom československej právnickej osoby, ktorá žiada o vydanie povolenia na zriadenie a vykonávanie činnosti svojej organizačnej zložky v zahraničí, podáva československá právnická osoba žiadosť prostredníctvom svojho nadriadeného ústredného orgánu. Československé devízové banky predkladajú žiadosti Štátnej banke československej.
Ak žiadosť nemá predpísané náležitosti alebo nie je doložená predpísanými dokladmi, vyzve príslušný ústredný orgán žiadateľa, aby v určenej lehote zistené nedostatky odstránil. Ak žiadateľ tejto výzve nevyhovie v určenej lehote, príslušný orgán žiadosť odmietne.
V povolení na zriadenie a vykonávanie činnosti organizačnej zložky československej právnickej osoby v zahraničí určí ústredný orgán, ktorý je podľa § 41 zákona príslušný ho udeliť, rozsah a spôsob jej činnosti.
Ústredný orgán, ktorý podľa § 41 zákona udelil československej právnickej osobe povolenie na zriadenie a vykonávanie činnosti jej organizačnej zložky v zahraničí, môže udelené povolenie zrušiť alebo zmeniť,
a) ak sa pri činnosti organizačnej zložky v zahraničí alebo v súvislosti s tým porušia československé právne predpisy alebo podmienky určené v povolení;
b) ak sa zmenili alebo zanikli skutočnosti, na základe ktorých sa povolenie udelilo.
Zriaďovanie a vykonávanie činnosti organizačných zložiek československých právnických osôb v zahraničí bez povolenia
(1) Povolenie na zriadenie organizačnej zložky československej právnickej osoby v zahraničí nie je potrebné, ak toto zriadenie ustanovuje medzinárodná zmluva, ktorá je záväzná pre Československú socialistickú republiku a štát, na území ktorého sa má organizačná zložka československej právnickej osoby zriadiť.
(2) V prípadoch uvedených v odseku 1 určí ústredný orgán, ktorý je inak príslušný udeliť povolenie na zriadenie organizačnej zložky československej právnickej osoby v zahraničí, v medziach medzinárodnej zmluvy uvedenej v odseku 1, rozsah a spôsob vykonávania činnosti takej organizačnej zložky.
Povolenie podľa § 41 zákona nie je potrebné na zriadenie organizačnej zložky československej právnickej osoby v zahraničí, pokiaľ táto organizačná zložka zabezpečuje v zahraničí výlučne technickú prevádzku dopravných prostriedkov používaných touto československou právnickou osobou.
Povolenie na zriadenie a vykonávanie činnosti organizačnej zložky československej právnickej osoby v zahraničí udelené podľa § 41 zákona nenahrádza povolenie na zahraničnoobchodnú činnosť podľa § 8 zákona, povolenie na poskytovanie zahraničnohospodárskych služieb podľa § 21 zákona a ani povolenie podľa právnych predpisov o devízovom hospodárstve.1)
Zrušuje sa § 1 ods. 1 písm. b), § 1 ods. 2, § 5 a § 12 ods. 4 prvá veta úpravy Federálneho ministerstva zahraničného obchodu a Federálneho ministerstva financií č. 17/1973 Vestníka Federálneho ministerstva zahraničného obchodu o majetkových účastiach na podnikaní v zahraničí.